วิษณุ แย้ม ใช้ พ.ร.บ.โรคติดต่อ คู่ ออกมติครม. เมื่อยกเลิก พ.ร.ก.ฉุกเฉิน 
วิษณุ ระบุ ต้องมีมาตรการรองรับ หากเลิกประกาศใช้ พ.ร.ก.ฉุกเฉิน หลังได้รับมอบหมายให้ลองศึกษา แย้ม ใช้ พ.ร.บ.โรคติดต่อ คู่ ออกมติครม. อุดช่องโหว่ หนึ่งทางเลือกได้ ยึดความปลอดภัย สธ.เป็นหลัก หากคุมไม่อยู่ ประกาศ พ.ร.ก.ฉุกเฉินใหม่วันที่ 30 พ.ค. นายวิษณุ เครืองาม รองนายกรัฐมนตรี ให้สัมภาษณ์กรณี พล.อ.สมศักดิ์ รุ่งสิตา เลขาธิการสภาความมั่นคงแห่งชาติ(สมช.) เปิดเผยว่า นายกรัฐมนตรี เห็นชอบหลักการตั้งคณะกรรมการขึ้นมาพิจารณาศึกษารอรับกรณีหากยกเลิกประกาศสถานการณ์ฉุกเฉิน ตาม พ.ร.ก.การบริหารราชการฉุกเฉิน พ.ศ.2548 เพื่อบริหารสถานการณ์แก้ไขปัญหาการแพร่ระบาดไวรัสโควิด-19 โดยรองนายกฯวิษณุ เป็นประธานว่า ไม่ได้ตั้งคณะกรรมการอะไร แต่มอบหมายตนพิจารณาเรื่องนี้ เนื่องจากเลขาธิการสมช.เสนอนายกฯว่าจำเป็นต้องมีการพิจารณาจะใช้กฎหมายใดหรือออกมาตรการอะไรมารองรับหลังจากเลิกประกาศใช้ พ.ร.ก.ฉุกเฉินฯ เพราะในช่วงหัวเลี้ยวหัวต่อมีความละเอียดอ่อนหากเลิกประกาศใช้ไปแล้วไม่มีสิ่งใดมารองรับจะเกิดปัญหาตามมานายวิษณุ กล่าวว่า โดยตนคิดว่าเมื่อถึงเวลาเกิดปัญหาแล้ว หากยกเลิกการประกาศใช้ก็สามารถประกาศสถานการณ์ฉุกเฉินได้อีกครั้ง ตามมาตรา 5 ของ พ.ร.ก.ที่บัญญัติว่ากรณีที่จำเป็นฉุกเฉินเร่งด่วน นายกฯสามารถสั่งการเองได้ก่อน จากนั้นจึงไปขอความเห็นชอบจากคณะรัฐมนตรี(ครม.)ภายใน 3 วัน หากไม่ขอ ครม.ภายในกำหนดถือว่าประกาศสถานการณ์นั้นสิ้นสุดไป ขอย้ำว่าตัว พ.ร.ก.ฉุกเฉินฯไม่สามารถยกเลิกได้ เพราะเป็นกฎหมายแม่ที่ยังคงอยู่ แต่เมื่อจะใช้บังคับต้องออกกฎหมายลูก คือ ประกาศสถานการณ์ฉุกเฉินที่นายกฯต้องขอความเห็นชอบจาก ครม.และหากยกเลิกประกาศใช้ไปแล้ว ต่อมาเกิดปัญหาแต่ไม่ถึงขั้นรุนแรงที่สุดก็ไม่ต้องประกาศสถานการณ์ฉุกเฉินฯอีกก็ได้ แต่สามารถนำมาตรการอื่นมาใช้ได้ แต่ไม่ใช่กฎหมายความมั่นคง เพราะสามารถใช้พ.ร.บ.โรคติดต่อ 2558 ที่ให้อำนาจผู้ว่าราชการจังหวัดสั่งการได้ แต่อาจเกิดความลักลั่นในบางกรณี ดังนั้นอาจจะออกมติ ครม.มาอุดช่องโหว่ในเรื่องตรงนี้ได้ เนื่องจากต้องปฏิบัติตามมติ ครม.ส่วนมาตรการที่จะออกมารองรับนั้น ทางคณะแพทย์ผู้เชี่ยวชาญ แพทย์จากสถาบันการศึกษา และจากกระทรวงสาธารณสุข จะร่วมกันพิจารณาด้วยผู้สื่อข่าวถามว่า การหามาตรการรองรับจะต้องมีทีมงานขึ้นมาช่วยพิจารณาหรือไม่ นายวิษณุ กล่าวว่า การหารือเรื่องนี้มีอยู่แล้ว โดยฝ่ายของหมอจะเป็นคนพูด และในการประชุม ศบค.ชุดใหญ่ เมื่อวันที่ 29 พ.ค. ยังไม่ได้มีการพูดคุยกันว่าจะต้องประกาศสถานการณ์ฉุกเฉินฯไปถึงเมื่อใด ถ้าไปตอบก็จะเกิดการคาดหมายว่าจะประกาศใช้ต่อหรือจะยกเลิกเมื่อใด บางเรื่องคาดหมายยังไม่ได้ตอนนี้ เพราะต้องประเมินสถานการณ์ตั้งแต่วันที่ 1 มิ.ย. และพิจารณาตามวงรอบ ยกตัวอย่าง เรื่องการปรับเวลาเคอร์ฟิวก็ใช้แนวทางนี้ในการพิจารณาเมื่อถามว่า นายกฯระบุหรือไม่ว่าอะไรเป็นเงื่อนไขสำคัญที่ในการยกเลิกประกาศสถานการณ์ฉุกเฉิน นายวิษณุ กล่าวว่า เรื่องความปลอดภัยทางสาธารณสุขต้องเป็นที่วางใจได้ก่อน และให้ไปอ่านในข้อกำหนดฉบับที่จะออกมามีการระบุคำปรารภเอาไว้ว่าช่วงการผ่อนปรนระยะที่ 3 เป็นช่วงหัวเลี้ยวหัวต่อเพราะในต่างประเทศยังมีการแพร่ระบาด และมีคนไทยเดินทางกลับจากต่างประเทศ และใกล้จะผ่อนคายอาจมีการลองดีลองของ ไม่กลัวหรือชะล่าใจ เช่น ไม่สวมหน้ากากอนามัย ไม่เว้นระยะห่างทางสังคม เดินทางข้ามจังหวัดโดยไม่ระมัดระวัง หรือกิจการที่ได้รับการผ่อนปรนไม่ทำตามข้อกำหนด ส่วนคนที่ฝ่าฝืนแม้ถูกจับหรือดำเนินการตามกฎหมาย แต่ก็เกิดการแพร่ระบาดของโรคได้ มีการติดเชื้อหลังเปิดภาคเรียนก็เป็นตัวชี้วัดสถานการณ์ได้ว่าการยกเลิกประกาศสถานการณ์ฉุกเฉินอาจทำได้ลำบาก
วิษณุ ระบุ ต้องมีมาตรการรองรับ หากเลิกประกาศใช้ พ.ร.ก.ฉุกเฉิน หลังได้รับมอบหมายให้ลองศึกษา แย้ม ใช้ พ.ร.บ.โรคติดต่อ คู่ ออกมติ ครม. อุดช่องโหว่ หนึ่งทางเลือกได้ ยึดความปลอดภัย สธ.เป็นหลัก 
วิษณุ เครืองาม,พรก.ฉุกเฉิน,โควิด-19,ไวรัสโคโรนา,พ.ร.บ.โรคติดต่อ,ออกมติครม.,ยกเลิกพ.ร.ก.ฉุกเฉิน,ข่าวทั่วไป